Terje Dragseth

Jeg skriver språket

Et dikt

Terje Dragseth

Jeg skriver språket

Et dikt

Jeg skriver språket

Homer skrev

i en sekstakter skriver Homer

speil og myte

jeg skriver

«ingen er jeg»

Odyssevs logrende hund Penelopes utholdenhet

hjemkomst

skriver jeg

atten sanger for en dag

skriver James Joyce

bevissthetsstrøm

skriver jeg

skriver kjærlighetsutsagnet: «og ja jeg ja jeg vil ja»

skriver mitt ja

skriver

JA

Jeg skriver språket

som besvergelse og åndedrett gjennom årstidene

skriver høysang for fruktbarheten

skriver oppstemt apokalypse

nedstemt gitar

skriver steinbro over juvet skriver

dvergmål

hamrende underjordisk metall skriver

støv i øynene

Jeg skriver Snorre norrønt

skriver blind

Heimskringla Kongesagaene og drapene på kongene

sverd og blod da som nå

historien skrives

med blod og drap

Skriver Edda

gamle oldemor

Tor svirebror

Odin og Hugin og Munins vidsyn

skriver

Yggdrasil

verdensskapelse skriver

det omvendte tre

Voluspå

skriver «har dere sett nok nå»

skriver Snorre

for ettertidens dønning

skriver postkort fra druknede sjømenn

sørgesanger for unge enker

skriver beretningen om massakren i åkeren

og morderens lyriske vers

skriver språket

i erfaringens kaos og midte

skriver jeg språket

Jeg skriver Shakespeare

skriver: jeg er jeg er ikke

skriver den brutte rytmen

det 21. århundret skriver jeg

jeg skriver Shakespeare skriver

sonettenes vers i metrisk disiplin

og i mørket bak kulissene Macbeth og maktens dolk

skriver Shakespeare for århundrene

tankegods lett som blomsterstøv i verdens vinder